SA’ner nou hoof van WoolworthsRoy Bagattini (Foto: Levi Strauss & Company) ’n Suid-Afrikaner is as die nuwe uitvoerende hoof van die Woolworths-groep aangewys. Roy Bagattini sal middel Februarie by Ian Moir oorneem wanneer Moir ná sowat nege jaar as uitvoerende hoof van die groep sal uittree. Moir sal nou as die waarnemende hoof van die groep se Australiese afdelingswinkel David Jones optree. Luidens ’n verklaring was Bagattini voorheen by Levi Strauss & Company waar hy die uitvoerende visepresident en president van die Noord- en Suid-Amerikaanse takke was. In dié hoedanigheid was Bagattini aan die stuur van die maatskappy se grootste kommersiële bedrywighede, waaronder ŉ beduidende netwerk van kleinhandelwinkels wat oor die VSA, Kanada, Mexiko, Brasilië en Latyns-Amerika strek. Hubert Brody, voorsitter van die Woolworths-groep, sê Bagattini het uitgebreide bedryfs-, bestuurs- en omkeervaring in die wêreldwye verbruikers- en kleinhandelmarkte. “Dit is ŉ groot voorreg om die geleentheid te kry om hierdie ikoniese onderneming op hierdie belangrike stadium in sy geskiedenis te lei. Ek is opgewonde oor die geweldige potensiaal van die groep en sien daarna uit om saam met ons talentvolle en passievolle mense ons handelsmerke te bevorder en nouer bande met ons kliënte te vorm,” sê Bagattini in reaksie op sy aanstelling.